Det har skapt mange reaksjoner utover det ganske VG, at landslagssjef Lars Lagerbäck valgte å utelate Martin Ødegaard fra troppen mot San Marino. I dag kan VG avsløre at avgjørelsen ble tatt uten at VGs godkjennelse.

– Vi ble aldri konsultert i forbindelse med uttaket. Lagerbäck har heller ikke tatt hensyn til hva vi har ment på lederplass og gjennom våre ledende spørsmål på pressekonferanser, forklarer sportskommentator i VG Leif Welhaven.

Vil anke

Etter avsløringene vil VG nå anke landslagssjefens avgjørelse.

– Vi mener uttaket er ugyldig, ettersom det er begått grove saksbehandlingsfeil. VG har lagt fram flere bevis på at Ødegaard burde vært med, f.eks. twitter-meldinger fra Jon Arne Riise. Lagerbäck har ikke vurdert disse bevisene på riktig måte.

Avisen er forberedt på å ta saken hele veien gjennom rettsapparatet, om nødvendig til domstolen i Strasbourg.

Farlig trend

Kommentator i TV2, Jesper Mathisen, mener Lagerbäcks avgjørelse er del av en farlig trend.

– Lagerbäck oppfører seg som en enehersker. Det virker ikke som han forstår at landslaget styres etter et maktfordelingsprinsipp: Treneren er den utøvende makten, mens pressen er den instruerende og dømmende makten.

Mathisen er også svært kritisk til at landslaget lukket den første treningen for pressen.

– Når pressen ikke får innsyn, kan vi ikke kontrollere hva han gjør med spillerne. Mishandler han dem? Får han dem til å spille med svenske drakter? Det kan vi dessverre ikke vite, sukker TV2-profilen.

Advarer spillerne

Leif Welhaven i VG advarer de norske spillerne mot å spille kampen på torsdag.

– Spiller de, vil de være medskyldige i å gjennomføre en ulovlig kamp. Det kan få alvorlige konsekvenser. Blant annet risikerer de lovens strengeste straff: terningkast 1 på VGs spillerbørs.